নিজের এলাকার মানুষের অভাব অভিযোগ তুলে ধরবেন, প্রতিকারের ব্যবস্থা করবেন এবং বিদ্যমান রাষ্ট্রের আমলাতান্ত্রিক চরিত্রে পরিবর্তন এনে তাকে গণতান্ত্রিক করে তুলতে সচেষ্ট হবেন, এই আশাকে তিনি লালন করতেন। তাজউদ্দীন যে নির্বাচনের জন্য নিজেকে প্রস্তুত করছিলেন এ খবর তার রাজনৈতিক প্রতিপক্ষ জানতো। তার এলাকা থেকে সরকার দলীয় পরিষদ সদস্য ছিলেন প্রাদেশিক মুসলিম লীগের সাধারণ সম্পাদক ফকির আবদুল মান্নান। তাজউদ্দীনের দিনলিপিতে আভাস আছে, তাকে নির্বাচনের প্রতিদ্বন্দ্বিতা থেকে সরিয়ে রাখার জন্য মান্নান সাহেব বিভিন্ন কৌশলের কথা ভাবছেন। তার বিরুদ্ধে ফৌজদারী মামলা দেওয়ার চিন্তা যে করা হয়নি তা-ও নয়।